## TRAM d’Alacant recupera el dijous 12 de juny la circulació ferroviària entre les estacions d’Hospital Vila i Benidorm

*** Les obres de duplicació de via i electrificació en este tram de la línia 1 continuaran durant els pròxims mesos però sense alterar el servici
* L’actuació compta amb un pressupost superior als 40 milions d’euros, amb finançament de la Unió Europea**

TRAM d’Alacant reiniciarà este dijous, 12 de juny, des de primera hora, el servici ferroviari habitual entre les estacions d’Hospital la Vila i Benidorm, una vegada s’han completat les obres que afectaven la circulació dins del projecte de duplicació de via i electrificació en este tram de la línia 1 (Luceros-Benidorm).

A conseqüència de la represa de les circulacions, els autobusos que de manera substitutòria feien el trajecte entre estes estacions, amb parada a Benidorm, Cala Finestrat, Hospital Vila, Costera Pastor i Creueta i que enllaçaven amb els trens en circulació en les parades de Creueta (direcció Luceros) i Benidorm (direcció Dénia) deixen de prestar servici en el mateix dia.

El projecte que està executant Ferrocarrils de la Generalitat Valenciana (FGV) amb un pressupost superior als 40 milions d’euros, compta amb finançament de la Unió Europea amb el Mecanisme per a la recuperació i la resiliència (MRR).

Els treballs en marxa continuaran fins a finals d’any, sense afectar el servici entre Hospital Vila i Benidorm. Les obres, ja sense incidència en les circulacions, es mantindran per a concloure les actuacions previstes.

**Característiques del projecte**

Les actuacions en execució discorren pels termes municipals de la Vila Joiosa, Finestrat i Benidorm, al llarg d’un tram de 6,23 quilòmetres. L’espai afectat inclou l’entorn immediat de l’actual traçat de la línia, sobre la plataforma ferroviària ja executada, així com franges addicionals confrontants.

Els treballs previstos consistixen a duplicar la via a nivell d’infraestructura, inclosa l’execució d’un nou viaducte sobre el barranc del Murtal, superestructura de via i electrificació, inclosa l’adequació de les obres de drenatge existents, l’execució d’una xarxa de cunetes adaptada a les necessitats actuals i la correcció dels terraplens danyats.

A més, s’han previst noves instal·lacions de seguretat i comunicacions ferroviàries i l’adaptació de les existents, fins i tot la modificació d’enclavaments. També s’han inclòs actuacions en les subestacions d’energia per als nous requisits de la xarxa i per a l’actualització dels equips elèctrics que es troben obsolets.

En este mateix projecte, es rehabiliten els baixadors Cala Finestrat i Terra Mítica millorant la seua accessibilitat i equipaments tècnics. Al seu torn, s’ha previst millorar l’accés a l’Hospital de la Marina Baixa des del baixador d’Hospital Vila.

El projecte constructiu també comprén la renovació/adequació de tancaments al llarg del tram i la prolongació del camí Moralet, des de l’aparcament existent al nord de l’estació de Benidorm, per a habilitar-lo com a itinerari senderista, de manera que es generarà un itinerari saludable en tot el parc del Moralet, a on s’instal·larà també una passarel·la per als vianants que connectarà amb la via verda existent.

Com a part d’este mateix projecte, FGV, en col·laboració amb l’Ajuntament de Benidorm, estudia executar la tramviarització del tram que discorre entre l’avinguda Beniardà i la parada intermodal, situada enfront de l’estació d’autobusos.

Fecha: 10/06/2025